Jacques Faure

Jacques Marie Alfred Gaston Faure (1904–1988) var en idrettsmann og fransk general i hæren. Faure kjempet i 1940 i det fransk-polske ekspedisjonskorpset i Norge. Han utmerket seg i slaget om Narvik og ble for dette tildelt Krigskorset, Norges fremste utmerkelse. Faure er også kjent som deltager i kuppforsøk i Algerie i 1961.

 Alpejeger 
Faure gjorde militærtjeneste som alpejeger og fallskjermsoldat og tok deretter militær utdanning ved militærakademiet École spéciale militaire de Saint-Cyr. Han tjenestegjorde ved den 13. alpejegerbataljon og var fra 1932 til 1938 leder for Frankrikes militære skilandslag. Han deltok i øvelsen militært patruljeløp under De olympiske vinterleker i Garmisch-Partenkirchen i 1936.

 Andre verdenskrig 
Under andre verdenskrig tjenestegjorde Faure i general Béthouarts stab. Han ble med det fransk-polske ekspedisjonskorps sendt til Norge og kom i mai i kamp mot tyske invasjonsstyrker i Nord-Norge. Faure utmerket seg i slaget om Narvik og ble etter krigen dekorert også fra norsk side.

Etter den allierte tilbaketrekningen fra Norge i juni 1940 kom Faure til Storbritannia, men reiste via London tilbake til Frankrike. Han var fra november 1940 til 1942 i Marokko og i mars 1943 ble han stasjonert i Alger. Faure deltok i kampene i Italia og deretter i frigjøringen av Frankrike.

 Etter verdenskrigen 
Faure tjenestegjorde til 1946 i generalstaben. Han hadde så oppgaver knyttet til de franske fallskjermjegeravdelingene. Fra 1952 til 1953 var han militærguvernør ved generalstaben i Wien i det alliertkontrollerte Østerrike. I september 1956 ble han beordret til Algerie, der Frankrike kjempet en krig mot arabiske nasjonalister.

Faure var en del av kretsen som planla statskupp mot president Charles de Gaulle for å forhindre Algeries selvstendighet.John Steward Ambler: The French Army in Politics 1945–1962, Ohio State University Press, 1966, særlig s. 106, 215 og 292. I 1956 ble kupplanene avslørt og Faure ble fengslet i 30 dager. Han deltok også i det såkalte generalkuppet i april 1961 og ble idømt 10 års fengsel for dette. I 1968 ble han benådet.

 Utmerkelser 
I 1946 ble Faure tildelt det norske Krigskorset med sverd for sin innsats under kampene mot de tyske invasjonsstyrkene i 1940,Erik Gjems-Onstad (red.): Krigskorset og St. Olavsmedaljen med ekegren, Oslo: Grøndahl Dreyer, 1995, s. 155. og ble samme år utnevnt til kommandør av St. Olavs Orden. Han ble også dekorert med det franske Croix de guerre med fem palmer, Croix de la Valeur militaire med palme og Médaille de l'Aéronautique. Han var kommandør av Æreslegionen og av Ordenen for sportsfortjenester.

 60px Kommandør av Æreslegionen
 60px Croix de guerre med fem bronsepalmer (som gir én sølvpalme)
 60px Croix de la Valeur militaire med en bronsepalme
 60px Médaille de l'Aéronautique
 60px Kommandør av Ordenen for sportsfortjenester
 60px Médaille d’honneur de l’éducation physique et des Sports
 60px Krigskorset med sverd
 60px Kommandør av St. Olavs Orden
 60px Offiser for fortjenester av Militær- og hospitalerordenen av Sankt Lasarus av Jerusalem, 1945

 Referanser 

Kategori:Franske generaler
Kategori:Franske sportsutøvere
Kategori:Krigskorset
Kategori:Croix de Guerre (Frankrike)
Kategori:Æreslegionen
Kategori:Personer fra Bordeaux
Kategori:Deltakere i militært patruljeløp